
Άλιμος, 16 Σεπτέμβρη 2026

13 χρόνια μετά – Ο Παύλος Φύσσας ζει στους αγώνες του λαού και της νεολαίας ενάντια στην πολιτική που γεννά και εκθρέφει το φασισμό!

Όλοι στην αντιφασιστική διαδήλωση την Παρασκευή 18 Σεπτέμβρη στις 5.30μμ στο Κερατσίνι (μνημείο Παύλου Φύσσα)

Στηρίζουμε την αντιφασιστική συναυλία του «Συλλόγου Πολιτισμού Killah P. Φύσσας» την Πέμπτη 17 Σεπτέμβρη στις 6.30 μ.μ., στα Λιπάσματα Δραπετσώνας (ΣΙΛΟ).

Συμπληρώνονται φέτος 13 χρόνια από την ημέρα που η συμμορία της νεοναζιστικής εγκληματικής οργάνωσης Χρυσή Αυγή με επικεφαλής τον δολοφόνο Ρουπακιά δολοφόνησε εν ψυχρώ τον αντιφασίστα Παύλο Φύσσα στη φτωχογειτονιά του Κερατσινίου. Η βάναυση δολοφονία του από τους χρυσαυγίτες αποτέλεσε τη σταγόνα που ξεχείλισε το ποτήρι, που έβγαλε στην επιφάνεια όλη την εγκληματική δράση της νεοναζιστικής οργάνωσης. Ταυτόχρονα, η δολοφονία του Φύσσα αποτέλεσε το ορόσημο για την ανάπτυξη του μεγάλου λαϊκού-αντιφασιστικού κινήματος που κατήγγειλε τη δολοφονική δράση των νεοναζί απαιτώντας την παραδειγματική τιμωρία τους.

Σε όλη τη μνημονιακή περίοδο η ΧΑ, φορώντας το μανδύα της «αντισυστημικής» δύναμης, έσπειρε τον τρόμο σε πρόσφυγες, μετανάστες, σε αγωνιστές της Aριστεράς, σε συνδικαλιστές και νεολαίους. Από την άλλη μεριά, αποτέλεσε διαχρονικά το πιο πιστό μαντρόσκυλο του σάπιου συστήματος της άγριας καπιταλιστικής εκμετάλλευσης και του ιμπεριαλισμού. Αποτέλεσε το μακρύ χέρι του αστυνομικού κράτους και παρακράτους, το αναγκαίο συμπλήρωμα για την καταστολή του λαϊκού και εργατικού κινήματος, για την τρομοκράτηση μέχρι και τη δολοφονία προσφύγων και μεταναστών, με πιο χαρακτηριστική την περίπτωση της εγκληματικής επίθεσης ενάντια στους Αιγύπτιους ψαράδες.

Φέτος, 13 χρόνια μετά τη μαύρη επέτειο της δολοφονίας του Π. Φύσσα, και μόλις 7 χρόνια έπειτα από την καταδίκη της ηγετικής ομάδας της φασιστικής συμμορίας της ΧΑ, αποτέλεσμα της ανυποχώρητης απαίτησης του λαϊκού αντιφασιστικού κινήματος, με μια απαράδεκτη και προκλητική απόφαση το δικαστικό συμβούλιο των φυλακών Δομοκού αφήνει ελεύθερο τον Κασιδιάρη. Τις ίδιες ημέρες πριν από ένα χρόνο το ίδιο συμβούλιο είχε αφήσει ελεύθερο τον αρχηγό της νεοναζιστικής συμμορίας Μιχαλολιάκο. Η απόφαση αυτή αποτελεί προσβολή για τα θύματα της δολοφονικής δράσης της ΧΑ, πρόκληση για το λαϊκό αντιφασιστικό κίνημα, για το δημοκρατικό αίσθημα του λαού μας.

Για μια ακόμα φορά η δικαιοσύνη με τη στάση της απέδειξε πως δεν είναι «τυφλή». Αντίθετα είναι πλήρως ευθυγραμμισμένη με το σύστημα εκείνο που γεννά, εκτρέφει, υποθάλπει και ενισχύει τις αντιδραστικές δυνάμεις του φασισμού. Η εμπειρία έχει αποδείξει ότι τα ακροδεξιά μορφώματα αξιοποιούνται ως το αναγκαίο «συμπλήρωμα», ως η χρυσή εφεδρεία για να σταθεροποιηθεί η κυρίαρχη αντιδραστική πολιτική.

Σήμερα τα σύννεφα του πολέμου πυκνώνουν και πάλι. Οι Αμερικάνοι ιμπεριαλιστές με το κράτος – δολοφόνο του Ισραήλ εξαπολύουν πολεμική επιδρομή στο Ιράν σπέρνοντας τον όλεθρο σε όλη τη Μέση Ανατολή. Η ακρίβεια και η φτώχεια τσακίζουν κόκαλα και οι εργατολαϊκές κατακτήσεις ανατρέπονται η μια μετά την άλλη. Η ρατσιστική και αντιμεταναστευτική πολιτική της κυβέρνησης, που υπαγορεύεται ευθέως από την ΕΕ, μετατρέπει το Αιγαίο και τη Μεσόγειο σε υγρό τάφο για αμέτρητους πρόσφυγες και μετανάστες. Η κυρίαρχη αντιδραστική πολιτική στρώνει το έδαφος για την επάνοδο της ακροδεξιάς όχι μόνο στην Ελλάδα αλλά και σε ολόκληρη την Ευρώπη. Σε αυτές τις συνθήκες μόνο ο λαός με τον οργανωμένο αγώνα του μπορεί να βάλει πραγματικά φραγμό στην επάνοδο της ακροδεξιάς. Όπως και τότε, έτσι και τώρα, μπορεί να τσακίσει τον φασισμό με την πάλη του ενάντια στην αντιλαϊκή πολιτική που τον γεννά και επωάζει το αυγό του φιδιού.

Όλοι στις εκδηλώσεις και στην αντιφασιστική διαδήλωση Παρασκευή 18 Σεπτεμβρίου 5.30μμ στο μνημείο Π. Φύσσα στο Κερατσίνι

